Source: http://kauzy-exkomunikcie-svatorecenia.webnode.sk/news/krajsky-sud-potvrdil-vinu-cernaka-za-vrazdu-olaha/
Timestamp: 2017-06-22 12:12:17+00:00
Document Index: 14480446

Matched Legal Cases: ['súd ', 'súd ', 'súd ', 'súd ', 'súd ', 'súd ']

Krajský súd potvrdil vinu Černáka za vraždu Oláha :: KAUZY
Úvodná stránka > Krajský súd potvrdil vinu Černáka za vraždu Oláha Krajský súd potvrdil vinu Černáka za vraždu Oláha
08.09.2016 16:59 Motívom vraždy malo byť, že Imrich Oláh mal záujem na fyzickom odstránení Mikuláša Černáka, aby sa pomstil za smrť svojho kamaráta, bossa východoslovenského podsvetia Róberta Holuba. Foto: archívne, SITA/Jozef Habočík
BANSKÁ BYSTRICA 8. septembra (WebNoviny.sk) - Senát Krajského súdu v Banskej Bystrici vo štvrtok zamietol odvolanie Mikuláša Černáka a potvrdil prvostupňový verdikt o jeho vine v prípade vraždy Imricha Oláha. Rozhodnutie odvolacieho súdu je právoplatné. Ide o siedmu vraždu v poradí, za ktorú bol Černák právoplatne odsúdený.
Jeho obhajkyňa pre médiá uviedla, že voči rozhodnutiu odvolacieho súdu podajú dovolanie, ako mimoriadny opravný prostriedok. Údajný boss slovenského podsvetia, ktorého za Oláha odsúdili až na tretí raz, sa na odvolacom konaní nezúčastnil. Ďalší trest súd Černákovi nevymeral vzhľadom na už uložené doživotie.
Námestník generálneho prokurátora Peter Šufliarsky bol s verdiktom odvolacieho súdu spokojný. Pre médiá uviedol, že Černák je stíhaný s inými osobami v ďalších prípadoch vrážd. Pred uzavretím zo strany prokuratúry je i kauza únosu a vraždy poľského podnikateľa Grzegorza Szymaneka, ktorú krajský súd vrátil do prípravného konania pred piatimi rokmi. V septembri 2010 Krajský súd v Prešove zamietol odvolanie Černáka a potvrdil doživotný trest za šesť vrážd. Trest si Černák odpykáva vo väzení s najvyšším stupňom stráženia v Ilave.
Podľa obhajkyne Kataríny Pastorkovej je uznanie viny v kauze Oláh nesprávne. www.webnoviny.sk/slovensko/clanok/1100176-krajsky-sud-potvrdil-vinu-cernaka-za-vrazdu-olaha/